
1. Tiesību akta projekta izstrādes nepieciešamība
Anotācijas (ex-ante) nosaukums
Tiesību akta projekta "Kārtība, kādā lieliem, nozīmīgiem publiskiem pasākumiem un ārvalstu filmu uzņemšanai Latvijā tiek piešķirts valsts budžeta līdzfinansējums" sākotnējās ietekmes (ex-ante) novērtējuma ziņojums (anotācija)
1.1. Pamatojums
Izstrādes pamatojums
Ministrijas / iestādes iniciatīva
Apraksts
Tiesību akta projekts "Kārtība, kādā lieliem, nozīmīgiem publiskiem pasākumiem un ārvalstu filmu uzņemšanai Latvijā tiek piešķirts valsts budžeta līdzfinansējums" (turpmāk - Noteikumu projekts) tiek izstrādāts pamatojoties uz:
* Ministru kabineta 2024. gada 20. janvāra rīkojuma Nr.55 “Par Valdības rīcības plānu Deklarācijas par E. Siliņas vadītā Ministru kabineta iecerēto darbību īstenošanai” apstiprinātā Valdības rīcības plāna 22.6. uzdevumu, kas nosaka, ka valstij ir jāsniedz ieguldījums eksporta veicināšanai, nodrošinot jaunu tūrisma produktu, tostarp - dižpasākumu, lielu starptautisku pasākumu un konferenču organizēšanu,
*Inovatīvās uzņēmējdarbības un prioritāro projektu atbalsta likuma 4. panta otrajā daļā noteikto;
* Ministru kabineta 2024. gada 23. janvārī pieņemto informatīvo ziņojumu "Par finansējuma nodrošināšanu lieliem un nozīmīgiem pasākumiem" (turpmāk – Ziņojums), lai nodrošinātu finansējumu lielu, nozīmīgu publisku pasākumu (turpmāk – dižpasākumi) organizēšanai Latvijā, kas piesaista ievērojamu ārvalstu viesu skaitu, rada pozitīvu ekonomisku ietekmi, kā arī veicina Latvijas valsts tēla atpazīstamību,
* Filmu likuma 11. pantā noteikto ar mērķi piesaistīt ārvalstu finansējumu filmu nozarei.
1.2. Mērķis
Mērķa apraksts
Noteikumu projekta mērķis ir nodrošināt valsts budžeta līdzfinansējumu dižpasākumu organizēšanai un ārvalstu filmu uzņemšanai Latvijā, radot pozitīvu ekonomisko ietekmi, kā arī veicinot Latvijas valsts tēla starptautisko atpazīstamību.
Spēkā stāšanās termiņš
Vispārējā kārtība
1.3. Pašreizējā situācija, problēmas un risinājumi
Pašreizējā situācija
Inovatīvas uzņēmējdarbības un prioritāro projektu atbalsta likuma mērķis ir palielināt uz eksportu orientētas investīcijas un radīt vidi inovatīvu produktu, tehnoloģiju un pakalpojumu testēšanai un pārbaudīšanai, tādējādi veicinot tautsaimniecības attīstību.
Atbilstoši minētajam mērķim, Inovatīvas uzņēmējdarbības un prioritāro projektu atbalsta likums definē noteiktus rīcības virzienus:
1. noteikt kārtību kādā uzņēmējdarbības projektiem nodrošina attiecīgo valsts pārvaldes uzdevumu ietvaros sniedzamo publisko pakalpojumu sniegšanu prioritārā kārtībā un termiņā;
2. sniegt iespēju atbalstīt uzņēmējdarbības projektus, kas tiek īstenoti Inovatīvas uzņēmējdarbības un prioritāro projektu atbalsta likumā noteiktajās prioritārajās jomās;
3. noteikt speciālās regulatīvās vides izveides nosacījumus.
Katrā no minētajiem virzieniem ir paredzēts deleģējums Ministru kabinetam noteikt attiecīgo kārtību un tos nav paredzēts savstarpēji izrietoši sasaistīt. Inovatīvas uzņēmējdarbības un prioritāro projektu atbalsta likuma 4.panta otrajā punktā noteiktais deleģējums nav saistāms ar Inovatīvas uzņēmējdarbības un prioritāro projektu atbalsta likuma 3.panta ceturtajā daļā  noteikto kārtību, jo tā paredz vispārīgu kārtību, kā tiek apkalpoti investīciju projekti Latvijā, savukārt 4.panta otrajā sadaļā esošā kārtība nosaka iespēju Ministru kabinetam izstrādāt atbalsta programmu, ja nepieciešams atbalsts uzņēmējdarbības projektu īstenošanai vienā no Inovatīvas uzņēmējdarbības un prioritāro projektu atbalsta likuma 3.pantā noteiktajām jomām.
Attiecīgi ņemot vērā Inovatīvas uzņēmējdarbības un prioritāro projektu atbalsta likuma noteikto deleģējumu, ar Noteikumu projektu tiek izstrādāta atbalsta programma, kas paredz atbalstīt uzņēmējdarbības projektus Inovatīvas uzņēmējdarbības un prioritāro projektu atbalsta likuma 3.panta pirmās daļas 7.punktā definētās jomas.

Ministru kabinets 2024. gada 30. aprīlī apstiprināja Ekonomikas ministrijas virzīto informatīvo ziņojumu “Par Latvijas ekonomikas attīstību”. Latvijas ekonomikas izaugsmes stratēģijā kā galvenais sasniedzamais mērķis ir izvirzīts uzdevums nākamo desmit gadu laikā dubultot valsts ekonomikas apjomu – no 40 miljrd. euro 2023.gadā līdz 83 miljrd. euro 2035.gadā. Lai to panāktu, tuvāko gadu laikā ir jāsasniedz 4-5% vidējie ekonomikas pieauguma tempi ik gadu, pie nosacījuma, ka inflācija saglabājas stabila 2% robežās. Lai sasniegtu izvirzītos mērķus, nepieciešams nodrošināt darbaspēka resursus – vismaz 900 tūkst. nodarbināto gadā, jāpanāk eksporta īpatsvara pieaugums līdz vismaz 80% no IKP, jānodrošina ikgadējs privāto investīciju apjoms vismaz 25% apmērā no IKP. Latvijas attīstībai fundamentāls priekšnosacījums ir ekonomikas konkurētspējas priekšrocību balstīšana uz tehnoloģiskiem faktoriem, ražošanas efektivitāti, inovācijām, kā arī spējai pielāgoties un izmantot globālo pārmaiņu radītās  iespējas un konkurētspējas priekšrocības.

Kā būtisku lomu konkurētspējas, investīciju piesaistes un eksportspējas veicināšanā sniedz starptautiski nozīmīgu projektu īstenošana Latvijā. Ekonomikas ministrija, strādājot ciešā sadarbībā gan ar kino nozari, gan ar tūrisma nozari un ar to saistīto nozaru pārstāvjiem, kuri pastāvīgi strādā pie starptautisku jaunu projektu un pasākumu piesaistes Latvijā, analizējot izmitināšanas, ēdināšanas, transporta, sporta, kultūras un citu pakalpojumu kapacitāti, ir secinājusi, ka Latvija, tāpat kā kaimiņvalstis - Lietuva un Igaunija, ir piemērota dižpasākumu organizēšanai un ārvalstu filmu uzņemšanai, uzņemot lielāku tūrisma plūsmu.

Kino nozares sniegtie pakalpojumi būtiski veicina valsts ekonomikas attīstību un atpazīstamību. Ar valsts budžeta līdzfinansējumu efektīvi tiek veicināta nodarbinātība dažādos, arī ar kino nozari tieši nesaistītos tautsaimniecības sektoros, piemēram, viesmīlība, ēdināšana, transporta pakalpojumi, vienlaikus stiprinot kino nozares profesionāļu starptautisko konkurētspēju.

Ministru kabinets 2022. gada 15. martā apstiprināja Ekonomikas ministrijas virzītos Ministru kabineta noteikumus Nr. 173 “Kārtība, kādā ārvalstu filmu uzņemšanai Latvijā tiek piešķirts valsts budžeta līdzfinansējums” (turpmāk MK noteikumi Nr. 173), kas nosaka kārtību, kādā ārvalstu filmu uzņemšanai Latvijā tiek piešķirts valsts budžeta līdzfinansējums, un valsts budžeta līdzfinansējuma piešķiršanas kritērijus, tai skaitā kritērijus, atbilstoši kuriem nosaka uz filmu uzņemšanu Latvijā attiecināmās izmaksas. MK noteikumu Nr. 173 ietvaros Latvijas investīciju un attīstības aģentūra (turpmāk – aģentūra) laika periodā no 2022. gada kopā ir iesniegti 44 ārvalstu filmu projekti, no kuriem 24 ir saņēmuši līdzfinansējumu ārvalstu filmu uzņemšanai Latvijā. Šo filmu veidotāji Latvijā ieguldījuši 28,1 milj. euro un kopā šiem ārvalstu filmu projektiem izmaksāts līdzfinansējums 5,2 milj. euro apmērā, no kuriem nodokļu nomaksas veidā valsts budžetā tika iegūti  5,6 milj. euro. 2022. gadā 1. atlases kārtas un 2. atlases kārtas ietvaros atbalsts tika sniegts desmit līdzfinansējuma saņēmējiem 1,94 milj. euro apmērā, no kuriem nodokļu nomaksas veidā (valsts sociālās apdrošināšanas obligātās iemaksas (turpmāk – VSAOI, iedzīvotāju ienākumu nodoklis (turpmāk – IIN), pievienotās vērtības nodoklis (turpmāk – PVN)) valsts budžetā, t.sk., pašvaldību budžetā, tika iegūti 1,98 milj. euro. 2023. gadā  3., 4. un 5. atlases kārtas ietvaros atbalsts tika izmaksāts sešiem līdzfinansējuma saņēmējiem 1, 67 milj. euro apmērā, no kuriem nodokļu nomaksas veidā (VSAOI, IIN, PVN) valsts budžetā, t.sk., pašvaldību budžetā, tika iegūti  2,09 milj. euro. 2024. gadā tika organizētas divas atlases kārtas - 6. atlases kārtas ietvaros pieciem atbalsta saņēmējiem tika izmaksāts līdzfinansējums 908 889 euro apmērā no kuriem nodokļu nomaksas veidā (VSAOI, IIN, PVN) valsts budžetā, t.sk., pašvaldību budžetā, iegūti 1 007 538 euro, savukārt 7. atlases kārtas ietvaros pieciem līdzfinansējuma saņēmējiem tika izmaksāti 730 238 euro, no kuriem PVN veidā valsts budžetā iegūti 564 372 euro. 2024. gadā atbalsts tika sniegts arī 3. atlases kārtas projektam, kura realizācija ilga divus gadus. Šim projektam izmaksātā līdzfinansējuma apmērs sasniedza 18 992 euro, savukārt nodokļu nomaksas veidā (VSAOI, IIN, PVN) valsts budžetā, t.sk., pašvaldību budžetā, iegūti 19 415 euro. Četri no 7. atlases kārtas projektiem savas filmas realizāciju turpināsies arī 2025. gadā un lēšams, ka šo filmu veidotāji Latvijā ieguldīs 14,2 milj. EIR. Kopā šiem projektiem plānots izmaksāt līdzfinansējumu 2,8 milj. euro apmērā, no kuriem PVN nomaksas veidā valsts budžetā tiks nomaksāti  2,2 milj. euro. Papildu – 2024.gadā tika iesniegti 17 ārvalstu filmu projekti, no kuriem seši projekti tika atsaukti, bet diviem pārcelta filmēšana uz 2025.gadu.
Vienlaikus pēc jau notikušajiem dižpasākumiem, ir secināms, ka atdeve ir vairāk kā 100 % apmērā no saņemtā līdzfinansējuma (piemēram, WRC rallija posma kopējo nodokļu ieņēmumu attiecība pret valsts finansējuma atbalsta apmēru parāda, ka valsts atguva 131% finansējumu).

Kino nozares sniegtie pakalpojumi un dižpasākumu organizēšana ne tikai piesaista vietējos un ārvalstu apmeklētājus, bet arī būtiski sekmē vietējās ekonomikas izaugsmi, tostarp eksporta pieaugumu, rada jaunas darbavietas un palielina nodokļu ieņēmumus valsts budžetā. Papildus, starptautiski atpazīstamu ārvalstu filmu producentu piesaiste un dižpasākumu organizēšana apliecina Latvijas konkurētspēju un pozicionē Latviju kā drošu un pievilcīgu galamērķi gan nozaru profesionāļiem, gan mūsu valsts viesiem, tādējādi stiprinot Latvijas tēlu. Vienlaikus ārvalstu filmu uzņemšana un dižpasākumu organizēšana nodrošina veicina investīcijas infrastruktūrā (tās atjaunošanai, uzturēšana un jaunas infrastruktūras izveide). Tāpat dižpasākumi, atkarībā no pasākuma veida, veicina sabiedrības labklājību, sabiedrības veselību, kultūrmantojuma saglabāšanu un popularizēšanu, sabiedrības līdzdalību un iesaisti u.c. Kopīga piedalīšanās pasākumos veicina sabiedrības saliedētību un kopības sajūtu.

Šobrīd, lai veicinātu starptautisku pasākumu organizēšanu Latvijā, ir pieejams līdzfinansējums starptautisku sporta pasākumu, izstāžu un konferenču organizēšanai. Ministru kabinets 2023. gada 13. jūlijā apstiprināja noteikumus Nr. 407 “Eiropas Savienības kohēzijas politikas programmas 2021.–2027. gadam 1.2.3. specifiskā atbalsta mērķa "Veicināt ilgtspējīgu izaugsmi, konkurētspēju un darba vietu radīšanu MVU, tostarp ar produktīvām investīcijām" 1.2.3.1. pasākuma "Atbalsts MVU inovatīvas uzņēmējdarbības attīstībai" īstenošanas noteikumi” (turpmāk – 1.2.3.1. pasākums). 1.2.3.1. pasākuma ietvaros atbalstu var saņemt mazie un vidējie komersanti, kā arī biedrības un nodibinājumi. Starptautisku konferenču organizēšanai pieejamais finansējums ir ne vairāk kā 12 000 euro, savukārt starptautisku sporta pasākumu un izstāžu organizēšanai ne vairāk kā 200 000 euro (līdzfinansējuma intensitāte 60%), ja tiek izpildīti atbalsta pasākuma nosacījumi, tostarp ārvalstu apmeklētāju skaits. 1.2.3.1. pasākuma ietvaros gala labuma guvēji var saņemt de minimis atbalstu, kas nozīmē, ka tiek ierobežota turpmākā atbalsta saņemšana 3 gadu periodā (de minimis ierobežojums 300 000 euro).

Tāpat ir pieejams valsts budžeta līdzfinansējums lieliem kultūras, sporta un citu nozaru pasākumiem, kuru mērķis ir, piemēram, sporta veicināšana un attīstība vai kultūrmantojuma saglabāšana un popularizēšana, kas tiek piešķirts, pamatojoties uz nozaru ministriju izstrādātiem informatīvajiem ziņojumiem un attiecīgi līdzfinansējums piešķirts, pamatojoties uz Ministru kabineta lēmumu. Šo pasākumu mērķis nav ārvalstu viesu piesaiste un attiecīgi uzņēmējdarbības veicināšana, kas sekmētu tūrisma eksporta apjoma kāpumu.

Ar nolūku veicināt ārvalstu investīciju piesaisti daudzās valstīs Eiropā un pasaulē ir izveidoti dažādi finanšu mehānismi gan nodokļu, gan fondu veidā, lai ārvalstu filmu producenti būtu finansiāli ieinteresēti uzņemt filmas konkrētajā valstī, atgūstot daļu ieguldītā finansējuma. Nacionāli un reģionāli filmu līdzfinansējumu fondi un līdzīgas atbalsta sistēmas ārvalstu filmu piesaistei ir izveidotas virknē Eiropas Savienības dalībvalstu (Austrija, Čehija, Itālija, Spānija, Ungārija, Vācija, Igaunija, Lietuva u.c.).
Kopumā šajā jomā Latvija atpaliek no kaimiņvalstu piedāvājuma ārvalstu filmu producentiem. Latvijas kaimiņvalstis Lietuva un Igaunija ir attīstījušas starptautiski konkurētspējīgas līdzfinansējuma iespējas ārvalstu filmu uzņemšanai savās valstīs, nodrošinot šim mērķim apjomīgus finansiālos resursus. Kopumā vērtējot kino nozares jomu, kā arī ārvalstu filmu uzņemšanas iespējas, var secināt, ka Latvija ievērojami atpaliek no kaimiņvalstu piedāvājuma ārvalstu filmu producentiem. Savukārt Latvijas kaimiņvalstis - Lietuva un Igaunija ir attīstījušas starptautiski konkurētspējīgas līdzfinansējuma iespējas ārvalstu filmu uzņemšanai savās valstīs, nodrošinot šim mērķim apjomīgus finansiālos resursus. Piemēram, Lietuvā pēdējo gadu laikā, pateicoties valsts līdzfinansējumam uzņemtas vairākas ārvalstu filmas un seriāli, starp kuriem ir pasaulslaveni seriāli “Stranger Things” (Netflix), “Chernobyl” (HBO) un “War and Peace” (BBC).
Salīdzinājumā ar kaimiņvalstīm, šobrīd Latvijā nodrošinātā atbalsta intensitāte nav konkurētspējīga, proti, Lietuvā pieejamā atbalsta intensitāte ir 30% (nav kopējās pieejamās valsts budžeta līdzfinansējuma summas gadā ierobežojums, attiecināmie nodokļi (PVN, VSAOI, IIN, Igaunijā no 20% - 40% (kopējā pieejamā valsts budžeta līdzfinansējuma summa gadā – 6 milj. euro, attiecināmie nodokļi – PVN, IIN, VSAOI), savukārt Latvijā pēdējās – septītās atlases kārtas ietvaros maksimāli 20%, papildus izvirzot tieši PVN ieņēmumu sasniedzamo rādītāju.

Latvijas kaimiņvalstīs šobrīd nav konkrētu programmu dižpasākumu organizēšanai, vienlaikus Lietuvā ir Konferenču atbalsta programma, savukārt Igaunijā Lielkoncertu mērķfinansēšanas programma. Valsts atbalsta programmu mērķis ir attiecīgi pozicionēt Lietuvas galvaspilsētu Viļņu kā vadošo konferenču galamērķi, kas vienotu dažādu jomu ekspertus no visas pasaules, savukārt attiecībā uz Igauniju programmas mērķis ir attiecīgi pozicionēt Igauniju kā valsti, kurā notiek starptautiski lielkoncerti. Abu programmu mērķis ir radīt ārvalstu viesiem motivāciju apmeklēt Lietuvu un Igauniju kā arī veicināt abu valstu starptautisko atpazīstamību. Lietuvas Konferenču atbalsta programmas maksimālais valsts atbalsts ir 30 000 euro atkarībā no programmas atbalsta kritērijiem. Savukārt Igaunijas Lielkoncertu mērķfinansēšanas programmas minimālā atbalsta summa par koncertu ir 50 000 euro, bet maksimālā summa ir 200 000 euro atkarībā no programmas atbalsta kritērijiem.
Problēmas un risinājumi
Problēmas apraksts
Kino nozares sniegtie pakalpojumi un dižpasākumu organizēšana ne tikai piesaista vietējos un ārvalstu apmeklētājus, bet arī būtiski sekmē vietējās ekonomikas izaugsmi, tostarp eksporta pieaugumu, rada jaunas darbavietas un palielina nodokļu ieņēmumus valsts budžetā.
Ar 2025. gada 1. janvāri stājās spēkā likums "Par valsts budžetu 2025. gadam un budžeta ietvaru 2025., 2026. un 2027. gadam", kas saskaņā ar minētā likuma 60., 61. un 62. pantā noteikto paredz īpašu elastības regulējumu papildus finansējuma nodrošināšanai jaunu dižpasākumu organizēšanai un jaunu ārvalstu filmu uzņemšanai Latvijā.

Ņemot vērā, ka šobrīd nav spēkā esoša vienota regulējuma, lai nodrošinātu līdzfinansējumu dižpasākumu organizēšanai un ārvalstu filmu uzņemšanai Latvijā, Ministru kabinetam ir dots uzdevums, noteikt vienotu regulējumu dižpasākumu organizēšanai un ārvalstu filmu uzņemšanai Latvijā, nosakot atbalstāmās aktivitātes, izmaksas, līdzfinansējuma intensitāti, vērtēšanas kritērijus, kā arī līdzfinansējuma saņemšanas nosacījumus.
Risinājuma apraksts
Noteikumu projekts ir izveidots kā pastāvīgs regulējums dižpasākumu organizēšanas un ārvalstu filmu uzņemšanai līdzfinansējuma sniegšanai, kas nodrošinātu iespējas dažādu nozaru pārstāvjiem piesaistīt lielus starptautiskus pasākumus Latvijā, kā arī piesaistīt kino nozarē Latvijā spēcīgus ārvalstu filmu producentus, tādējādi veicinot uzņēmējdarbību, tostarp - eksporta ieņēmumus, un stiprinot valsts starptautisko atpazīstamību.
Atbalsts tiek piešķirts dižpasākumu un ārvalstu filmu uzņemšanai Latvijā.

Ar dižpasākumu ir saprotams starptautiska mēroga pasākums, kas noris ne biežāk kā reizi četrosgados un ko organizē, deleģē vai kura sadarbības partneris ir pasaules vai Eiropas mēroga organizācija un kas rada būtisku ietekmi uz Latvijas tautsaimniecību, piesaistot vismaz 5 000 ārvalstu viesus, kas Latvijas tūristu mītnēs, tostarp īstermiņa īres mītnēs pavada vismaz divas naktis. Var atbalstīt arī tādu dižapasākumu, kas pēdējo reizi ir noticis pirms īsāka laika perioda, ja dižpasākuma projekta apjoms mēroga ziņā būtiski atšķiras no iepriekšējā – dižpasākuma projekta plānotie ieņēmumi un izdevumi vismaz 3 reizes pārsniedz apjomu, kas attiecīgajam dižpasākuma projektam bija iepriekšējā reizē.

Savukārt Filmu likuma izpratnē par ārvalstu filmu ir uzskatāms pabeigts audiovizuāls vai kinematogrāfisks darbs, t.sk., filma, filmas sērija, daļa vai sezona, kuru veido savstarpēji saistītu un kustību iespaidu radošu attēlu sērija ar skaņas pavadījumu vai bez tā un kurš paredzēts publiskošanai, kuras īstenošanas izmaksas sedz ārvalstīs reģistrēts komersants.
Īstermiņa īres mītne ir publiskai rezervēšanai pieejama dzīvojamo telpu grupa vai labiekārtota vieta, kurā tiek nodrošināta tūrista diennakts izmitināšana.

Aģentūra līdzfinansējumu sniedz granta veidā un tas paredz, ka līdzfinansējuma apjoms nepārsniedz 30% no projekta īstenošanas kopējām attiecināmajām izmaksām.
Aģentūra pirmajā projektu iesniegumu atlasē nosaka finansējuma sadalījumu 60 % un 40 % dalījumā starp ārvalstu filmu uzņemšanas Latvijā projektiem un lielu, nozīmīgu publisku pasākumu organizēšanas Latvijā projektiem no projekta iesniegumu atlasē izsludinātās summas. Ja ārvalstu filmu uzņemšanas Latvijā vai lielu, nozīmīgu publisku pasākumu organizēšanai Latvijā projektiem nav pieteikts finansējums atbilstoši noteiktajam sadalījumam, tad finansējums var tikt novirzīts atbilstoši lielākajam pieprasījumam. Turpmākajās projektu iesniegumu atlases kārtās finansējums tiek nodrošināts atbilstoši pieprasījumam. 

Ārvalstu filmu uzņemšanas vieta un dižpasākuma norises vieta ir Latvijas Republikā. Taču tas neizslēdz iespēju, ka, piemēram, dižpasākuma gadījumā Latvijas Republika ir viena no dižpasākuma norises vietām (piemēram, kā noteikts sacensību posms), un šādā gadījumā līdzfinansējums tiks piešķirts nevis par visu dižpasākumu, bet tikai par to daļu, kurā dižpasākums notiek Latvijas Republikā.

1. Projekta īstenotājs
Līdzfinansējumu var saņemt projekta īstenotājs, kas vienlaikus atbilst šādās pazīmēm:
1. ja atbalstu saņem dižpasākuma ietvaros - sīkais (mikro), mazais, vidējais vai lielais komersants (turpmāk – komersants) saskaņā ar Komisijas 2014. gada 17. jūnija Regulu (ES) Nr. 651/2014 , ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. 651/2014), 2. panta 24. punktu un 1. pielikumu vai Biedrību un nodibinājumu reģistrā reģistrēta biedrība vai nodibinājums
2. ja atbalstu saņem ārvalstu filmu uzņemšanai – komersants saskaņā ar Komisijas regulas Nr. 651/2014 2. panta 24. punktu un 1. pielikumu, kurš ir reģistrēts Latvijas komercreģistrā un vismaz 24 mēnešus pirms projekta iesniegšanas ir reģistrēts Latvijas filmu producentu reģistrā un par nodomu uzņemt filmu Latvijā ir noslēdzis līgumu vai nodomu protokolu ar ārvalstu filmu producentu, kurš ārvalstīs reģistrēts kā filmu producents;
3. PVN maksātājs, ja attiecināms;
4. projekta iesnieguma iesniegšanas dienā nav Valsts ieņēmumu dienesta administrēto nodokļu (nodevu) parādi, kas kopsummā pārsniedz 1000 euro, izņemot nodokļu maksājumus, kuru maksāšanas termiņš saskaņā ar likuma "Par nodokļiem un nodevām" 24. panta pirmo, 1.3 un 1.7 daļu ir pagarināts, sadalīts termiņos, atlikts vai atkārtoti sadalīts termiņos;
5. ja finansējums tiek piešķirts saskaņā ar Komisijas regulu Nr. 651/2014, projekta īstenotājs (tai skaitā vērtējot tā saistītos uzņēmumus grupas līmenī) neatbilst grūtībās nonākuša komersanta pazīmēm saskaņā ar Komisijas regulas Nr.  651/2014 2. panta 18. punktu;
6. projekta īstenotājam, tai skaitā īpašniekam, valdes locekļiem, patiesā labuma guvējiem, pārstāvēttiesīgām personām, mātes vai meitas uzņēmumiem, nav noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;
7. neveic sadarbību ar Krievijas Federāciju un Baltkrievijas Republiku;
8. ja finansējums tiek piešķirts saskaņā ar Komisijas regulu Nr. 651/2014, uz projekta īstenotāju (tai skaitā vērtējot tā saistīto uzņēmumu grupas līmenī) neattiecas neizpildīts līdzekļu atgūšanas rīkojums saskaņā ar iepriekšēju Eiropas Komisijas lēmumu, kas minēts Komisijas regulas Nr.  651/2014 1. panta 4. punkta "a" apakšpunktā.

2. Atlases sagatavošana, izsludināšana un projektu iesniegšana
Noteikumu projekta ietvaros valsts budžeta līdzfinansējuma piešķiršanai ārvalstu filmu uzņemšanai un dižpasākumu organizēšanai Latvijā aģentūra izsludina atklātu atlasi projekta iesniegumu atlasei valsts platformā biznesa attīstībai www.business.gov.lv, norādot:
- projekta iesniegumu iesniegšanas termiņu,
- atlases  ietvaros pieejamo līdzfinansējumu,
- projekta iesnieguma vērtēšanas kārtību,
- projekta atlases nolikumu;
- citu ar projekta īstenošanu, ieviešanu vai līdzfinansējuma saņemšanai nepieciešamo informāciju.

Projekta pieteicēji līdzfinansējumam piesakās, iesniedzot projekta iesniegumu valsts platformā biznesa attīstībai www.business.gov.lv. Pēc aģentūras sniegtās informācijas, izmaiņas platformā neprasa papildus finansējumu.

Projektu iesniegumu atlase ārvalstu filmu uzņemšanai un dižpasākumu organizēšanai Latvijā ir atvērta ne mazāk kā vienu mēnesi. Ja finansējums pēc noslēgtās atlases ir pieejams, tas aģentūra sludina nākamo atlasi. Aģentūra atlasi par ārvalstu filmu uzņemšanu un dižpasākumu organizēšanu Latvijā var rīkot vienā atlasē vai atsevišķi, katrai atlasei paredzēto finansējumu nosaka Ekonomikas ministrija.
Atbilstoši atlasei aģentūra pieņem lēmumu par atbalsta piešķiršanu vai lēmumu par atbalsta piešķiršanu ar nosacījumu, paredzot tā atcelšanas atrunu, vai par atteikumu piešķirt līdzfinansējuma līgumu 20 darba dienu laikā no atlases noslēgšanas dienas. Tiesības noslēgt līdzfinansējuma līgumu piešķir projektu iesniegumu konkursa kārtībā. 
Gadījumā, ja projekta iesnieguma iesniedzējiem ir iegūts vienāds punktu skaits, tad prioritāri atbalstu piešķir tam projekta iesnieguma iesniedzējam, kurš ir norādījis lielāko PVN ieņēmumu attiecību pret līdzfinansējumu.

3. Līdzfinansējuma piešķiršanas kritēriji dižpasākumu projektu īstenošanai un attiecināmās izmaksas
Dižpasākuma īstenotāja projektam ir jāatbilst šādiem kritērijiem:
1. dižpasākuma norise ilgst vismaz vienu dienu;
2. dižpasākuma paredzamais ārvalstu viesu skaists ir vismaz 5 000, kas Latvijas tūristu mītnēs pavada vismaz divas naktis;
3. dižpasākuma īstenotājs vai sadarbības partneris ir starptautiska pasaules vai Eiropas Savienības mēroga organizācija, vai tam ir pieredze starptautisku pasākumu organizēšanā;
4. dižpasākums noris ne biežāk kā reizi četros gados. Var atbalstīt arī tādu dižapasākumu, kas pēdējo reizi ir noticis pirms īsāka laika perioda, ja dižpasākuma projekta apjoms mēroga ziņā būtiski atšķiras no iepriekšējā – dižpasākuma projekta plānotie ieņēmumi un izdevumi vismaz 3 reizes pārsniedz apjomu, kas attiecīgajam dižpasākuma projektam bija iepriekšējā reizē.

Dižpasākuma mērķis ir piesaistīt pēc iespējas vairāk ārvalstu viesu, kas ir fiziskas personas, kas Latvijā ceļo un uzturas ārpus savas pastāvīgās dzīvesvietas Latvijā. Ārvalstu viesi Noteikumu projekta izpratnē var būt gan pasākuma apmeklētāji, gan pasākuma dalībnieki no ārvalstīm, piemēram, tie var netieši sniegt atbalstu dižpasākuma dalībniekiem, piemēram, sportistiem – treneris, trenera palīgs, masieris, rallija komandas tehniskie darbinieki u.tml.
Dižpasākuma ietvaros netiek organizēta ārvalstu viesu (gan dalībnieku, gan apmeklētāju) izmitināšana ārpus tūristu mītnēm un īstermiņa īres mītnēm (piemēram, ārvalstu viesiem nav pieejama telšu pilsētiņa vai netiek organizēta dalībnieku izmitināšana skolu zālēs vai citās nekomerciālās telpās). Lai nodrošinātu PVN ieņēmumus, dižpasākuma ārvalstu viesiem ir jānakšņo tūristu mītnē, kuru pakalpojumu nodrošina saimnieciskās darbības veicēji  tie var būt gan viesnīcas, gan viesu mājas, kempingi un citas īslaicīgas apmešanās vietas) vai īstermiņa īres mītnē, kas var būt gan dzīvoklis, gan dzīvojamā māja, kas tiek piedāvāta īslaicīgai īrei tūristam, tostarp - izmantojot tiešsaistes rezervēšanas platformas, piemēram, “AirBnB.com”, “Booking.com”, “Expedia.com”, sludinājumu portālus, piemēram,  ss.com u.c., vai sociālos medijus, piemēram, Facebook.com u.c.
Starptautiska pasaules vai Eiropas Savienības mēroga organizācija ir struktūra, kas darbojas vairākās valstīs un kuras darbība aptver plašu ģeogrāfisko teritoriju vai starpvalstu apvienību. Šādas organizācijas var darboties dažādās jomās, piemēram, sportā, kultūrā, izglītībā, ekonomikā, politikā vai sociālajā sfērā. Tām ir nozīmīga ietekme un tās ir iesaistītas sporta vai kultūras u.c. pasākumu organizēšanā, pārvaldībā vai popularizēšanā, piemēram, Starptautiskā Olimpiskā komiteja (organizē Olimpiskās spēles un koordinē olimpisko kustību visā pasaulē), Starptautiskā Hokeja federācija (organizē starptautiskos hokeja turnīrus un čempionātus), Eiropas Mūzikas festivālu asociācija (apvieno mūzikas festivālus visā Eiropā, veicinot sadarbību un mākslas apmaiņu), AEG Live (tagad pazīstama kā AEG Presents, viena no pasaulē vadošajām izklaides un pasākumu organizēšanas kompānijām) u.c.  Pieredze starptautisku pasākumu organizēšanā attiecas uz zināšanām, prasmēm un veiksmīgiem projektiem, kas gūti, organizējot pasākumus, kuros piedalās vismaz 3000 dalībnieki un apmeklētāji no dažādām valstīm. Tā, piemēram, kultūras nozarē tiek uzsvērts, ka pasākuma organizatoram vai mākslinieku pārstāvošai aģentūrai ir jābūt ar pieredzi starptautisku pasākumu organizēšanā, lai gan pats organizators vai mākslinieku pārstāvoša aģentūra var būt reģistrēts Latvijā. 

Saskaņā ar Noteikumu projektu, līdzfinansējumu dižpasākumu īstenošanai Latvijā  var piešķirt saskaņā ar Eiropas Komisijas 2023. gada 13. decembra Regulu (ES) Nr. 2023/2831 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – Komisijas regula Nr. 2023/2831)​ vai dižpasākuma projektam nesaimniecisku darbību veikšanai, kas nekvalificējas kā komercdarbības atbalsts. 

Attiecināmās izmaksas dižpasākuma projekta īstenošanai ir šādas:
1. transporta pakalpojumu un degvielas izmaksas Latvijā;
2. ar dižpasākuma projekta īstenošanu saistīto būvniecības pakalpojumu izmaksas (piemēram, tribīņu izbūve (salikšana, nojaukšana utt.), pasākuma norises vietas pielāgošana – skatuves pielāgošana, laukumu pielāgošana utt.);
3. komunālo pakalpojumu izmaksas;
4. tādu preču, pakalpojumu un materiālu iegādes izmaksas, kuri nepieciešami dižpasākuma projekta īstenošanas;
5. skaņas apstrādes, vizuālo, muzikālo un citu ar pasākuma organizēšanu tieši saistīto māksliniecisko un tehnoloģisko pakalpojumu izmaksas;
6. organizēšanai nepieciešamā kustamā un nekustamās īpašuma nomas vai īres izmaksas;
7. licences iegādes izmaksas pasākuma organizēšanai Latvijā un (vai) dalības maksa starptautiskā organizācijā, kas nepieciešama starptautiska statusa vai reitinga piešķiršanai plānotajam pasākumam;
8.tādu pasākuma mārketinga materiālu kā bukletu, baneru vai videoklipu izstrādes un izgatavošanas izmaksas, satura izstrādes izmaksas, piemēram informācijas sagatavošanai un vietnes meklētāja optimizācijai, izmaksas saistībā ar informācijas pielāgošanu ārvalstu tirgiem, piemēram, tulkošanas pakalpojumi;
9. saistībā ar pasākuma popularizēšanu digitālajā vidē, tai skaitā pasākuma tiešraides nodrošināšana;
10. tehniskā aprīkojuma pakalpojuma izmaksas;
11. starptautiska sporta pasākuma nodrošināšanai nepieciešamo sporta federācijas apstiprinātu sporta tiesnešu honorāru izmaksas;
12. izmaksas mērķa grupas preču zīmes vai produkta, vai pakalpojuma publicitātei ārvalstu specializētajos tūrisma medijos;
13. sabiedrisko attiecību pakalpojumu izmaksas, kas attiecināmas uz sadarbību ar Latvijas un ārvalstu sabiedrisko attiecību pakalpojumu sniedzējiem, medijiem (publikācijas pirms un pēc pasākuma, konkursi), ārvalstu žurnālistu piesaisti konkrētajam pasākumam, influenceru kampaņām ārvalstīs, ārvalstu mārketinga kampaņu realizēšanu, reklāmas kampaņu organizēšanu;
14. saistībā ar mediju un influenceru vizīti uz Latviju, tādas ceļa (transporta) izmaksas, kas saistītas ar starpvalstu ekonomiskās vai tam pielīdzināmas klases sabiedriskā transporta (piemēram, dzelzceļa, gaisa un ūdens transporta un starpvalstu koplietošanas autotransporta (autobusa)) izmantošanu (tai skaitā transporta pakalpojuma sniedzēja noteiktā papildu maksa, bez kuras pamatpakalpojumu nav iespējams iegādāties, un bagāžas maksa) uz Latviju un no Latvijas, iekšzemes ekonomiskās vai tam pielīdzināmas klases transporta izmaksas, izmitināšanas izmaksas Latvijā;
15. neatliekamās medicīniskās palīdzības maksas pakalpojumu izmaksas pasākuma laikā;
16. sabiedriskās kārtības un drošības nodrošināšanas izmaksas;
17. starptautiska kultūras pasākuma nodrošināšanai nepieciešamo ārvalstu, vietējo mākslinieku honorāru izmaksas;
18. autortiesību un blakustiesību izmaksas;
19 sertificēta auditora vai audita uzņēmuma izmaksas par ziņojumu, kas pierāda, ka ārvalstu viesi Latvijas tūristu mītnēs vai īstermiņa īres mītnēs pavada vismaz divas naktis.
           
4. Līdzfinansējuma piešķiršanas kritēriji un pieprasīšanas kārtība ārvalstu filmu uzņemšanai Latvijā
Atbilstoši aģentūras sniegtajai informācijai, ārvalstu filmu uzņemšanas projekti ir starptautiskas sadarbības projekti, kur pieņemtāārvalstu filmas projekta dokumentācija visbiežāk ir angļu valodā. Filmas scenāriji ir ļoti apjomīgs materiāls, vidēji 100-200 lpp. To tulkošana latviešu valodā būtu nevajadzīgs birokrātisks apgrūtinājums, it sevišķi tādēļ, ka no pārējiem iesniegtajiem ārvalstu filmas projekta materiāliem, kas iesniegti latviešu valodā, jau ir gūta skaidrība par iesniegto ārvalstu filmas projektu. Paredzams, ka ar šiem starptautiskajiem projektiem strādās kino profesionāļi, kas zina attiecīgo valodu. Scenāriju tulkojumi vietējā valodā nav pieprasīti nevienā Eiropas Savienības dalībvalsts līdzfinansējuma fondā, kā arī nav pieprasīti starptautiskajos fondos Media un Eurimages.
Saskaņā ar Noteikumu projektu, līdzfinansējumu ārvalstu filmu uzņemšanai Latvijā  piešķirs saskaņā ar Komisijas regulas Nr. 651/2014 54. pantu, nepārsniedzot minētās regulas 4. panta 1. punkta "aa" apakšpunktā norādīto robežvērtību un ievērojot Komisijas regulas Nr. 651/2014 1. panta 2. punkta "a" un "b" apakšpunktu attiecībā uz atbalsta programmas vidējo gada budžetu, ja ārvalstu filmas projekta iesniegumā minētā  filma vienlaikus atbilst visiem šādiem nosacījumiem:
1. ārvalstu filma pilnībā vai daļēji tiek uzņemta Latvijā;
2. plānots uzņemt jaunu ārvalstu filmu, tostarp jaunu filmas sēriju, daļu vai sezonu;
3. ārvalstu filmas uzņemšanā tiek izmantoti tādu fizisko vai juridisko personu pakalpojumi, kuras ir reģistrētas Latvijā. Filmas uzņemšanā var tikt izmantoti arī ārvalstu fizisko vai juridisko personu pakalpojumi, ar nosacījumu, ka tie ir reģistrēti Latvijā, tādējādi neierobežojot preču un pakalpojumu izcelsmi, kā arī pašus pakalpojumu sniedzējus.
4. kopējās ārvalstu filmas projekta izmaksas spēlfilmām un animācijas filmām sasniedz vismaz 711 436 euro, bet dokumentālajām filmām – vismaz 142 287 euro;
5. ārvalstu filmas projekta iesnieguma iesniegšanas dienā ārvalsts producentam pieejamais finansējums saskaņā ar finansēšanas plānu ir vismaz 50 % no kopējām filmas uzņemšanas izmaksām;
6. atbilstoši filmas budžeta plānam PVN iemaksas valsts budžetā ir ne mazāk kā 15 % no šo Noteikumu projekta 25. punktā minēto attiecināmo izmaksu kopsummas.

Līdzfinansējumu nepiešķir pornogrāfisku ārvalstu filmu projektiem, tādu ārvalstu filmu projektiem, kas sludina reliģisko, rasu, nacionālo vai etnisko naidu, nepamatoti atspoguļo vardarbību vai satur cilvēka cieņu pazemojošu propagandu vai filmu projektiem, kuru scenārijs satur informāciju par Krievijas Federācijas un Baltkrievijas Republikas īstenoto politiku,  tās pārstāvju vai amatpersonu, vai sabiedrības norišu atainošanu.
Attiecināmās izmaksas ārvalstu filmu uzņemšanai Latvijā (audiovizuālo darbu producēšanai) atbilst šādiem kritērijiem: ir veiktas sākot ar ārvalstu filmas projekta iesnieguma iesniegšanas dienu aģentūrā, ir izlietotas Latvijas Republikā un ir tieši saistītas ar ārvalstu filmas projekta īstenošanas procesu.

Attiecināmās izmaksas ārvalstu filmu projekta īstenošanai Latvijā ir:
1. ārvalstu filmas projekta īstenošanas nodrošināšanai nepieciešamā administratīvā un profesionālā personāla izmaksas;
2. tehnikas noma un pakalpojumi;
3. transporta pakalpojumi un degviela;
4. viesnīcu un citu ar izmitināšanu saistīti pakalpojumi;
5. ar ārvalstu filmas projekta īstenošanu saistīti celtniecības pakalpojumi;
6. ēdināšanas pakalpojumi;
7. apsardzes pakalpojumi;
8. telekomunikāciju pakalpojumi;
9. komunālo un sabiedrisko dienestu pakalpojumi;
10. tādu preču un materiālu iegāde, kuri nepieciešami filmas uzņemšanas procesā;
11. skaņas apstrādes, vizuālie (tēlu, animācijas un specefektu veidošana, scenogrāfija), muzikālie un citi ar filmas uzņemšanu tieši saistīti mākslinieciskie un tehnoloģiskie pakalpojumi;
12. ārvalstu filmas projekta īstenošanai nepieciešamā kustamā un nekustamā īpašuma nomas vai īres izmaksas;
13. administratīvie pakalpojumi – juridiskie, grāmatvedības un tulkošanas pakalpojumi, personāla atlase;
14. honorāri aktieriem un masu skatu dalībniekiem, kuri piedalījušies filmas veidošanā Filmu likuma izpratnē;
15. ārvalstu filmas projekta iesnieguma iesniedzēja (producēšanas) maksa, bet ne vairāk kā 7 % apmērā no Latvijā attiecināmo izmaksu kopsummas.

Aģentūra pārbauda atbalsta stimulējošo ietekmi saskaņā ar Komisijas regulas Nr. 651/2014  6. panta 2. punktā minētajiem nosacījumiem. Ja ārvalstu filmas projekta īstenošanas darbi ir uzsākti pirms ārvalstu filmas projekta iesnieguma iesniegšanas atbalsta sniedzējam, visas projekta izmaksas kopumā ir neattiecināmas. 

Ārvalstu filmu projektiem piešķirto komercdarbības atbalstu var apvienot ar citas atbalsta programmas vai ad-hoc atbalsta projekta ietvaros piešķirto finansējumu, tai skaitā, par tām pašām attiecināmām izmaksām un ar de minimis atbalstu, ievērojot nosacījumu, ka šīs nodaļas ietvaros piešķirtais finansējums kopā ar citas atbalsta programmas vai ad-hoc atbalsta projekta ietvaros piešķirto finansējumu, nepārsniedz maksimāli pieļaujamo atbalsta intensitāti, kas noteikta regulas Nr.  651/2014  54. panta 6. vai 7. a) punktā.

5. Projekta iesniegumu vērtēšana un līdzfinansējuma piešķiršana
Projekta iesniegumu un projekta iesnieguma iesniedzēju aģentūra vērtē atbilstoši noteiktajiem atbilstības un kvalitātes vērtēšanas kritērijiem.
Kad visi iesniegtie projekti ir izvērtēti un sarindoti pēc iegūtā punktu skaita, Aģentūra pieņem lēmumu par atbalsta piešķiršanu vai lēmumu par atbalsta piešķiršanu ar nosacījumu, paredzot tā atcelšanas atrunu, vai par atteikumu noslēgt līdzfinansējuma līgumu.
Par komercdarbības atbalsta (līdzfinansējuma) piešķiršanas dienu uzskatāma diena, kad tiek pieņemts lēmums par atbalsta piešķiršanu.
Aģentūra par atlases rezultātiem un līdzfinansējuma līguma slēgšanas finansējuma apjomu un prognozētajiem PVN ieņēmumiem, kā arī citiem nodokļiem (piemēram, ārvalstu filmu uzņemšanai darba spēka nodoklis), kā arī citu ar atlasi saistīto informāciju, piemēram, prognozētās PVN izmaksas, īstu projekta aprakstu, līdzfinansējuma apmēru, projekta īstenošanas termiņu, projekta kopējās izmaksas), kas nepieciešama valsts budžeta apropriācijas palielinājumam, iesniedz Ekonomikas ministrijai 20 darba dienu laikā pēc atlases noslēgšanās.

Līdzfinansējums ārvalstu filmas uzņemšanai tiek piešķirts no valsts budžeta likumā Ekonomikas ministrijas programmas 28.00.00 “Ārējās ekonomiskās politikas ieviešana” paredzētā finansējuma. Ja finansējums nav pietiekams, projektu var atbalstīt ar nosacījumu, ka attiecīgajam projektam tiks piešķirts finansējums saskaņā ar likuma "Par valsts budžetu 2025. gadam un budžeta ietvaru 2025., 2026. un 2027. gadam", kas saskaņā ar 60. pantu un ievērojot 62. panta nosacījumu. Lēmums par nosacījumu izpildi un atbalsta piešķiršanu tiek pieņemts pēc tam, kad Ekonomikas ministrijas budžetā ir palielināta apropriācija un nodrošināts finansējums attiecīgā projekta līdzfinansējuma nodrošināšanai.

Dižpasākuma līdzfinansēšanai valsts budžetā finansējums nav paredzēts. Tāpēc šiem projektiem lēmums par atbalsta piešķiršanu visos gadījumos tiek pieņemts ar nosacījumu un gala lēmums tiek pieņemts tad, kad Ekonomikas ministrijas budžetā ir palielināta apropriācija un nodrošināts finansējums konkrētam projektam saskaņā ar likuma "Par valsts budžetu 2025. gadam un budžeta ietvaru 2025., 2026. un 2027. gadam 61. pantu un ievērojot 62. panta nosacījumu.

Ekonomikas ministrija iesniedz apropriācijas palielināšanai informāciju Ministru kabinetā. Ekonomikas ministrija informē aģentūru par līdzfinansējuma līguma slēgšanu pēc Saeimas Budžeta un finanšu (nodokļu) komisijas lēmuma par valsts budžeta līdzekļu piešķiršanu. Attiecīgi aģentūra slēdz līgumu ar projekta iesniedzēju par līdzfinansējuma saņemšanu.
Ja pēc valsts budžeta līdzfinansējuma piešķiršanas finansējums pilnā apmērā netiek izmantots, aģentūrai ir pienākums attiecīgajā gadā neizmantoto finansējumu atmaksāt valsts budžetā.
Lai stiprinātu valsts tēla starptautisko atpazīstamību, ārvalstu filmu uzņemšanas projekta īstenotājam vai dižpasākuma organizēšanas projekta īstenotājam ir pienākums komunikācijas pasākumos un mārketinga materiālos nodrošināt aģentūras un valsts tēla MISSION LATVIA veicināšanai www.latvia.eu komunikāciju un virzīšanu, nodrošinot valsts tēla starptautiskās atpazīstamības stiprināšanu.
Aģentūra pirms līdzfinansējuma piešķiršanas, pārbauda, vai projekta īstenotājam saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju nav nodokļu vai nodevu parādu, tai skaitā VSAOI parādu, kas kopsummā pārsniedz 1000 euro, izņemot nodokļu maksājumus, kuru maksāšanas termiņš saskaņā ar likuma "Par nodokļiem un nodevām" 24. panta pirmo, 1.3 un 1.7 daļu ir pagarināts, sadalīts termiņos, atlikts vai atkārtoti sadalīts termiņos. Ja projekta īstenotājs neatbilst minētajam nosacījumam, aģentūra atbalstu nepiešķir.
Lai izvērtētu projekta īstenotāja atbilstību šo noteikumu nosacījumiem, aģentūrai ir tiesības no projekta īstenotāja pieprasīt iesniegt papildus nepieciešamo informāciju. Ja projekta īstenotājs neatbilst minētajam nosacījumam vai projekta iesniedzējs neiesniedz papildus pieprasīto informāciju noteiktajā termiņā, aģentūra atbalstu nepiešķir.

6. Projekta īstenošanas un līdzfinansējuma saņemšanas nosacījumi
Maksājuma pieprasījumam par attiecīgo projektu projekta īstenotājs pievieno šādus izmaksas apliecinošus dokumentus:
1. par dižpasākuma projekta īstenošanu:
1.1. zvērināta revidenta vai zvērinātu revidentu komercsabiedrības apstiprinājumu par dižpasākuma projekta īstenošanas gaitā veiktajiem maksājumiem Latvijā;
1.2. pārskatu par dižpasākuma projekta īstenošanas rezultātā piesaistīto ārvalstu viesu radītā apgrozījuma PVN ieņēmumu apmēru. 
1.3. dižpasākuma projekta īstenošanas pārskatu, norādot veiktos maksājumus, to saņēmējus (nosaukumus, reģistrācijas numurus), maksājumu summas (euro bez PVN) un datumus;
1.4. pārskatu par dižpasākuma projekta ietvaros veiktajiem ieguldījumiem, tai skaitā investīcijām vietējā infrastruktūrā;
1.5. citus saskaņā ar noslēgto līdzfinansējuma līgumu noteiktos dokumentus;
2.  par ārvalstu filmas projekta īstenošanu Latvijā:
2.1.zvērināta revidenta vai zvērinātu revidentu komercsabiedrības apstiprinājumu par ārvalstu filmas projekta īstenošanas gaitā veiktajiem maksājumiem Latvijā;
2.2. ārvalstu filmas projekta īstenošanas pārskatu, norādot Latvijā veiktos maksājumus, to saņēmējus (nosaukumus, reģistrācijas numurus), maksājumu summas (euro, bez PVN) un datumus;
2.3. pārskatu par ārvalstu filmas projekta īstenošanas rezultātā samaksāto PVN apmēru. 
2.4. pārskatu par ārvalstu filmas projekta ietvaros veiktajiem ieguldījumiem, tai skaitā investīcijām vietējā infrastruktūrā;
2.5. citus saskaņā ar noslēgto līdzfinansējuma līgumu noteiktos dokumentus.
Trīs mēnešu laikā pēc dižpasākuma īstenošanas projekta īstenotājs papildus augstāk minētajiem dokumentiem iesniedz aģentūrā šādu informāciju:
1. sertificēta auditora vai audita uzņēmuma ziņojumu par dižpasākuma projekta īstenošanas rezultātā piesaistīto ārvalstu viesu skaitu un uzturēšanās ilgumu;
2. pārskatu par dižpasākuma projekta īstenošanas rezultātā piesaistīto ārvalstu viesu radītā apgrozījuma PVN ieņēmumu apmēru. Ārvalstu viesu vidējo izdevumu vienā diennaktī summas aprēķinu nodrošina Centrālā statistikas pārvalde (turpmāk – CSP), attiecīgi 2024. gadā aprēķinu nodrošina pret 2023. gada datiem, kas ir – 234 euro vienai personai vienā diennaktī (CSP aprēķins ietver personas izdevumus izmitināšanas pakalpojumiem). Attiecīgi katrā nākamajā gadā tiek izmantoti CSP aprēķini par iepriekšējā gada ārvalstu viesu vidējo izdevumu vienā diennaktī summu. CSP publicē aktuālo ārvalstu viesu vidējo izdevumu vienā diennaktī vērtību savā tīmekļa vietnē. PVN ieņēmumu aprēķina metodoloģijā tiek pieņemts, ka 30% no kopējā ārvalstu viesu radītā apgrozījuma rada izdevumi par izmitināšanu un vietējā transporta pakalpojumiem, kam piemērojama samazinātā 12% PVN likme, savukārt 70% no kopējā ārvalstu viesu radītā apgrozījuma rada pārējās preces un pakalpojumi, kam piemērojama 21% PVN likme.
3. pārskatu par dižpasākuma projekta īstenošanas rezultātā sasniegto vietējo un starptautisko auditoriju sadalījumā pa izmantotajiem komunikācijas kanāliem;
4. dižpasākuma programmu un vizuālos materiālus.

Aģentūra atsaka izmaksāt atbalstu vai tā daļu projekta īstenotājam, ja pie noslēguma pārskata tas nepierāda pie projekta iesnieguma norādīto prognozēto PVN summas no attiecināmajām izmaksām attiecību pret pieprasīto līdzfinansējumu.

7. Līdzfinansējuma piešķiršana tāda dižpasākuma organizēšanai, kam līdzfinansējuma piešķiršana nav kvalificējama kā komercdarbības atbalsts
Eiropas Komisijas (turpmāk – EK) ir sniegusi skaidrojumu, ka sporta pasākumi, kuros iesaistīti sportisti-amatieri un kam ir pārsvarā vietējais raksturs, neietekmēs tirdzniecību un konkurenci Eiropas Savienības (turpmāk - ES) iekšējā tirgū nozīmīgā apmērā, jo konkrēto sporta sacensību rīkošanas tiesības sacensību sezonai jau ir piešķirtas. Līdz ar to var secināt, ka arī publisko resursu piešķiršana var neradīt komercdarbības atbalsta sniegšanas risku. EK ir atzinusi, ka atbalsts amatieru sporta attīstībai vai iedzīvotāju aktīva un veselīga dzīvesveida veicināšanai un jauniešu sportam, visticamāk, nesatur komercdarbības atbalsta elementus.
Aģentūra, ņemot vērā EK līdzšinējos skaidrojumus, vērtēs dižpasākumus, kas tiek organizēti sporta nozarē, lai secinātu, ka pasākuma ietvaros netiks radīta ietekme uz tirdzniecību un konkurenci ES iekšējā tirgū, kā rezultātā neizpildīsies KAKL 5.panta 4.pazīme – piešķirtais valsts budžeta finansējums neietekmē tirdzniecību un izkropļo konkurenci Eiropas Savienības iekšējā tirgū.
Atbalsts netiks kvalificēts kā komercdarbības atbalsts, ja tas atbilst šādām nosacījumiem:
1. atbalsts tiks piešķirts tādu sporta sacensību rīkošanai vai pasaules/Eiropas čempionātu organizēšanai (izņemot komercsacensības, kas rīkotas ar mērķi sportistiem vai sporta klubiem gūt ienākumus) un konkrēto sporta sacensību rīkošanas tiesības attiecīgajiem subjektiem konkursa kārtībā IR piešķīrusi neatkarīga trešā puse, kā rezultātā citas valstis/organizētāji, kuri nav ieguvuši šādas tiesības, nevar organizēt šīs sporta sacensības, ir uzskatāms, ka publisko līdzekļu piešķiršana šajā gadījumā nerada konkurences kropļojumu Eiropas Savienības līmenī (neizpildās komercdarbības atbalsta 4.pazīme);
2. atbalsts tiks piešķirts tādu sporta sacensību rīkošanai vai pasaules/Eiropas čempionātu organizēšanai (izņemot komercsacensības, kas rīkotas ar mērķi sportistiem vai sporta klubiem gūt ienākumus) un konkrēto sporta sacensību rīkošanas tiesības attiecīgajiem subjektiem konkursa kārtībā NAV piešķīrusi neatkarīga trešā puse, gadījumā, ja tiek pamatots, ka pārsvarā sporta pasākumu apmeklēs/tajā piedalīsies vietējie iedzīvotāji (ārvalstu apmeklētāju/dalībnieku skaits pasākumā nepārsniegs 15% no kopējā apmeklētāju/dalībnieku skaita), var secināt, ka publisko līdzekļu piešķiršana šajā gadījumā neietekmē tirdzniecību un konkurenci ES iekšējā tirgū (neizpildās komercdarbības atbalsta 4.pazīme).

Ja dižpasākuma projekta īstenotāja, kas veic darbības kultūras nozarē, ieņēmumi no plānotā dižpasākuma projekta nepārsniedz 50 % no kopējiem plānotā dižpasākuma projekta izdevumiem, dižpasākuma projekts ir kvalificējams kā tāds, kas nav saistīts ar saimnieciskās darbības veikšanu un attiecīgi līdzfinansējuma piešķiršana nav kvalificējama kā komercdarbības atbalsts.

Ja konstatē, ka ar saimniecisko darbību nesaistīts dižpasākuma projekts tā ieviešanas gaitā kļūst par dižpasākuma projektu, kas saistīts ar saimniecisko darbību, vai tas kļūst par dižpasākuma projektu, kam līdzfinansējuma piešķiršana ir kvalificējama kā komercdarbības atbalsts, un tam nav iespējams piemērot Komisijas regulas Nr. 2023/2831 nosacījumus, atbalsta saņēmējam ir pienākums atmaksāt atbalsta piešķīrējam saņemto nelikumīgo komercdarbības atbalstu kopā ar procentiem no līdzekļiem, kas ir brīvi no valsts atbalsta, atbilstoši Komercdarbības atbalsta kontroles likuma IV vai V nodaļas nosacījumiem.

8. Ar komercdarbības atbalsta saņemšanu saistītie nosacījumi
Aģentūra pirms de minimis atbalsta piešķiršanas dižpasākuma īstenotājs pārbauda, vai plānotais de minimis atbalsts kopā ar iepriekšējos trijos gados no atbalsta piešķiršanas dienas piešķirto de minimis atbalstu viena vienota uzņēmuma līmenī nepārsniedz Komisijas regulas Nr. 2023/2831 3. panta 2. punktā noteikto maksimālo de minimis atbalsta apmēru. De minimis atbalsta apmērs tiek vērtēts viena vienota uzņēmuma līmenī.
Ja dižpasākuma īstenotājs vienlaikus darbojas vienā vai vairākās neatbalstāmajās nozarēs un veic neatbalstāmās darbības vai citas darbības, kas šī noteikumu dižpasākuma projekta ietvaros uzskatāmas par neatbalstāmajām darbībām vai nozarēm, dižpasākuma īstenotājs  nodrošina šo nozaru darbību vai izmaksu nodalīšanu.
Ja tiek pārkāpti Komisijas regulas Nr. 2023/2831 nosacījumi, projekta īstenotājam ir pienākums atmaksāt aģentūrai projekta ietvaros saņemto nelikumīgo de minimis atbalstu kopā ar procentiem no līdzekļiem, kas brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.

Aģentūra lēmumu par atbalsta piešķiršanu saskaņā ar Komisijas regulu Nr. 651/2014 pieņem līdz 2027. gada 30. jūnijam un saskaņā ar Komisijas regulu Nr. 2023/2831 līdz 2031. gada 30. jūnijam.

Ekonomikas ministrija 20 darba dienu laikā pēc Noteikumu projekta spēkā stāšanās nosūtīs kopsavilkuma informāciju par atbalsta programmu Eiropas Komisijai, izmantojot SANI 2 sistēmu atbilstoši kārtībai, kas noteikta Ministru kabineta 2014. gada 16. decembra noteikumos Nr. 759 "Kārtība, kādā Eiropas Komisijā iesniedz atbalsta programmu un individuālo atbalsta projektu paziņojumus un kopsavilkuma informāciju, un kārtība, kādā piešķir un anulē elektroniskās sistēmas lietošanas tiesības".
Vai ir izvērtēti alternatīvie risinājumi?
Nē
Vai ir izvērtēts prasību un izmaksu samērīgums pret ieguvumiem?
Jā
Apraksts
Līdzfinansējuma piešķiršana dižpasākumu organizēšanai un ārvalstu filmu uzņemšanai Latvijā īstenošanai sekmē Latvijas ekonomikas attīstību (ēdināšanas, pārtikas un degvielas mazumtirdzniecības, kā arī viesnīcu un restorānu servisa u.c. jomas), tādējādi kompensējot ar projekta īstenošanu saistītos valsts budžeta izdevumus.
Specifisku pasākumu organizēšana Latvijā nodrošina ne tikai ārvalstu viesu tēriņus Latvijā, bet arī Latvijas iedzīvotāju tēriņus Latvijā nevis citā pasākuma rīkošanas valstī.

Papildus jāņem vērā, ka ietekme vērtējama fiskāli neitrāla (pat pozitīva) uz valsts kopbudžetu, jo papildus ārvalstu viesu radītā apgrozījuma PVN ieņēmumiem, valsts budžetā tiks iemaksāti arī vietējo apmeklētāju PVN ieņēmumi un citi nodokļu maksājumi (IIN, VSAOI, uzņēmuma ienākuma nodoklis (turpmāk - UIN)). Informatīvos nolūkos pasākumu fiskālā ietekme var tikt apkopota gan PVN radīto ieņēmumu, gan citu nodokļu ietekme (t.sk IIN, VSAOI, UIN).

Dižpasākumu īstenošana, kā arī ārvalstu filmu uzņemšana Latvijā, sasniedzot jaunas plašas starptautiskas auditorijas, ir nozīmīgs faktors turpmākai uzņēmējdarbības attīstības veicināšanai Latvijā, veicinot tūrisma plūsmas kāpumu, sekmējot jaunu uzņēmējdarbības sadarbību veidošanos un jaunu produktu izstrādi, izveido jaunus Latvijas kā mērķvalsts vai sadarbības valsts komunikācijas kanālus, kā arī piesaistot potenciālo investoru uzmanību. Šādu projektu īstenošana bieži prasa infrastruktūras uzlabošanu vai jaunas infrastruktūras izveidi, piemēram, transporta sistēmas, viesnīcas un citu publisko objektu attīstību, kas ilgtermiņā nodrošina labākus apstākļus uzņēmējdarbības attīstībai un sabiedrības ikdienai. Tāpat projekti var veicināt ekonomikas daudzveidību, sniedzot iespējas attīstīt jaunus sektorus un nišas, piemēram, radošo industriju, tehnoloģiju sektoru vai zaļo ekonomiku.
1.4. Izvērtējumi/pētījumi, kas pamato TA nepieciešamību
1.5. Pēcpārbaudes (ex-post) izvērtējums
Vai tiks veikts?
Nē
1.6. Cita informācija
-
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
Vai projekts skar šo jomu?
Jā
2.1. Sabiedrības grupas, kuras tiesiskais regulējums ietekmē, vai varētu ietekmēt
Fiziskās personas
Jā
Ietekmes apraksts
Dižpasākumu organizēšana Latvijā, kā arī ārvalstu filmu uzņemšana rada plašu pozitīvu ietekmi uz fiziskajām personām. Dižpasākumu organizēšana var radīt jaunas darbavietas gan īstermiņā, gan ilgtermiņā.
Tāpat šādi projekti gan veicina vietējās kultūras un mākslas dzīves attīstību, gan sniedz iespēju vietējiem iedzīvotājiem iepazīt dažādas kultūras un piedalīties globālos notikumos, kas paplašina redzesloku un veicina starpkultūru izpratni.
Sporta dižpasākumi veicina sabiedrības veselības pratību un veselīga dzīvesveida stiprināšanu, jaunatnes iesaisti sportā.
Dižpasākumi veicina vietējo iedzīvotāju iesaisti kopienas aktivitātēs, stiprinot savstarpējo saikni un sadarbību. 
Tāpat, lai nodrošinātu veiksmīgu dižpasākumu organizēšanas vai ārvalstu filmas uzņemšanas norisi, bieži tiek uzlabota vietējā infrastruktūra vai izveidota jauna, piemēram, ceļi, sabiedriskais transports, izmitināšanas vietas un citi pakalpojumi, kas ilgtermiņā uzlabo dzīves kvalitāti vietējiem iedzīvotājiem.
Juridiskās personas
visi uzņēmumi
nevalstiskās organizācijas
Ietekmes apraksts
Noteikumu projekta galvenā mērķgrupa ir ārvalstu filmu producenti un Latvijā reģistrētie filmu producenti, kuri noslēguši sadarbības līgumus par ārvalstu filmu uzņemšanu Latvijā, kā arī dižpasākumu organizatori un pakalpojumu sniedzēji.
Ņemot vērā, ka filmu uzņemšanas pakalpojumi un dižpasākumu organizēšanas pakalpojumi ir saistīti ar dažādām uzņēmējdarbības nozarēm, Noteikumu projekta tiesiskais regulējums ietekmē arī dažādus jomu komersantus, dažādu māksliniecisku pakalpojumu sniedzējus. Piesaistot ārvalstu filmas projektus un dižpasākumu projektus Latvijai, pieaugs iepriekšminēto sabiedrības grupu apgrozījums un ieņēmumi, vienlaikus veicinot Latvijas ekonomikas attīstību kopumā. Kā arī, palielinoties piesaistītajam ārvalstu filmu skaitam Latvijā, Latvijas filmu nozares producenti un speciālisti paaugstinās profesionālo kvalifikāciju un pieredzi darbā ar ārvalstu filmu projektiem.
Nozare
Visas nozares
Nozaru ietekmes apraksts
Kino nozares sniegtie pakalpojumi būtiski stimulē valsts ekonomikas attīstību un atpazīstamību. Ar līdzfinansējuma palīdzību efektīvi tiek veicināta nodarbinātība dažādos, arī ar filmu nozari tieši nesaistītos tautsaimniecības sektoros (piemēram, viesmīlība, ēdināšana, transporta pakalpojumi), vienlaikus stiprinot filmu nozares profesionāļu starptautisko konkurētspēju.

Dižpasākumi var tikt organizēti dažādās jomās, piemēram, kultūra un māksla, sports un izklaides industrija, bizness un konferences, pētniecība un zinātne u.c. Dižpasākumi, kā piemēram, lielie sporta vai kultūras pasākumi un festivāli, var ietekmēt valsts tautsaimniecību dažādos veidos:
- tūrisms un viesmīlība (vietējā tūrisma nozare piedzīvo izaugsmi, palielinoties viesu skaitam un pakalpojumu pieprasījumam);
- komerciālais darījumu pieaugums (dižpasākumi veicina pārdošanas pieaugumu dažādās nozarēs, piemēram, veikalos, restorānos un suvenīru veikalos);
- infrastruktūras attīstība (nereti dižpasākumi prasa infrastruktūras uzlabojumus, piemēram, stadionu un izklaides vietu izveidi);
- mediju vides un reklāmas ietekme (dižpasākumi piesaista plašu mediju interesi, kas kalpo kā lieliska reklāma attiecīgajai valstij vai pilsētai, kas palielina uzņēmējdarbības un tūrisma interesi);
- darbavietu radīšana (jaunas darba vietas veido ne tikai paši dižpasākuma tiešie organizatori, bet saistītajās nozarēs esošie uzņēmēji, piemēram, drošības, uzkopšanas vai ēdināšanas jomās);
- ieguldījums sportā (dižpasākumi sporta nozarē iedvesmo cilvēkus piedalīties sportiskās aktivitātēs un uzsākt veselīgāku dzīvesveidu, veicina veselības pratību. To pārraide un plašsaziņas līdzekļu izrādītā interese par sportu veicina bērnu un jauniešu iesaistīšanos sporta aktivitātēs, veicina jaunatnes sporta izglītību un raisa bērnos un jauniešos pārliecību par iespējamiem sasniegumiem);
- ieguldījums kultūrā (dižpasākumi kultūras nozarē nostiprina Latvijas kultūras identitāti, kā arī paplašina Latvijas iedzīvotāju redzesloku starptautiskā skatījumā, veicinot kultūru apmaiņu un globālo izpratni par Latvijas kultūru, tradīcijām un vēsturisko mantojumu).
2.2. Tiesiskā regulējuma ietekme uz tautsaimniecību
Vai projekts skar šo jomu?
Jā
2.2.1. uz makroekonomisko vidi:
Jā
Ietekmes apraksts
Sagaidāms, ka projektā paredzētā līdzfinansējuma rezultātā palielinoties uzņemto ārvalstu filmu skaitam un organizējot dižpasākumus Latvijā, palielināsies nodokļu ieņēmumi. Iemaksātie nodokļi būs izsekojami no Aģentūrā iesniegtajiem maksājumu dokumentiem, jo līdzfinansējums tiks izmaksāts pēc veiktajām darbībām un iesniegtajiem maksājuma dokumentiem.
Papildus, dižpasākumi rada multiplikatīvo efektu, jo dižpasākuma organizēšanā (gan tieši, gan netieši) tiek iesaistīti dažādu citu jomu uzņēmumi (piemēram, tūrisma un viesmīlības, transporta nozare, izklaides, kultūras un radošo industriju nozares u.c.).
2.2.2. uz nozaru konkurētspēju:
Jā
Ietekmes apraksts
Dižpasākumu organizēšana un ārvalstu filmu uzņemšana Latvijā uzlabo konkurētspēju, veicinot ekonomisko izaugsmi, attīstot infrastruktūru un pakalpojumus, veicinot sporta, kultūras, tūrisma un radošo industriju attīstību, kā arī palielinot starptautisko atpazīstamību un sadarbību.
Īstenojot šādus projektus, Latvija veido pozitīvu valsts tēlu kā dinamiska, kultūras bagāta, viesmīlīga un droša valsts. Tie palielina Latvijas atpazīstamību globālā mērogā, piesaistot uzmanību no ārvalstu medijiem un auditorijām, kā arī reģionos veicina vietējo ekonomiku, veidojot darba vietas un veicinot vietējo uzņēmumu attīstību.
Tāpat veiksmīga projektu norise veicina ārvalstu investīciju pieplūdumu dažādās nozarēs, piemēram, tūrisma, viesmīlības, infrastruktūras un pakalpojumu sektoros. Dižpasākuma organizēšana un ārvalstu filmu uzņemšana prasa augstus kvalitātes standartus viesmīlības, transporta, drošības un citu pakalpojumu sniegšanā, kas ilgtermiņā paaugstina vietējo pakalpojumu kvalitāti.
2.2.3. uz uzņēmējdarbības vidi:
Jā
Ietekmes apraksts
Sagaidāms, ka projektā paredzētā līdzfinansējuma rezultātā palielināsies Latvijas uzņēmumu konkurētspēja un eksportspēja, kā arī tiks stimulēta vietējā uzņēmējdarbība, radot jaunas sadarbības iespējas starptautiskā un vietējā mērogā un veicinot inovācijas un uzņēmumu attīstību.
2.2.4. uz mazajiem un vidējiem uzņēmējiem:
Jā
Ietekmes apraksts
Sagaidāms, ka ārvalstu filmu projektu uzņemšana un dižpasākumu organizēšana Latvijā sniegtu iespēju dažāda izmēra uzņēmumiem piedāvāt savus pakalpojumus.
Mazie un vidējiem uzņēmumi dižpasākuma organizēšanai var piedāvāt pasākumu plānošanu, tehniku, loģistikas pakalpojumus, drošības pakalpojumus un citus ar pasākumiem saistītus pakalpojumus.
Ārvalstu filmu projektu uzņemšana un dižpasākumu organizēšana bieži vien piesaista starptautiskus uzņēmumus un organizācijas, kas rada iespējas maziem un vidējiem uzņēmumiem izveidot jaunus kontaktus un partnerības.
2.2.5. uz konkurenci:
Nē
2.2.6. uz nodarbinātību:
Jā
Ietekmes apraksts
Sagaidāms, ka ārvalstu filmu projektu uzņemšanas laikā un dižpasākumu organizēšanas laikā tiktu piedāvātas amata vietas vietējiem speciālistiem, radot gan tiešas (pasākuma organizēšana un vadība, piemēram, plānotāji, koordinatori, projektu vadītāji, administratīvie darbinieki, tehniskie speciālisti, drošības darbinieki, apkalpojošais personāls, pārdevēji un tirgotāji, loģistikas darbinieki u.c.), gan netiešas darba iespējas (ēdināšanas pakalpojumu sniegšana, izmitināšanas pakalpojumu sniegšana, tūrisma pakalpojumi ārvalstu viesiem (gidu pakalpojumi un ekskursijas, transporta pakalpojumi, muzejvietu apmeklējumi, u.c.).
Darbiniekiem, kas strādā lielos projektos, ir iespēja iegūt vērtīgu pieredzi, kas var veicināt viņu karjeras izaugsmi un profesionālo attīstību.
Veiksmīgi projekti rada ilgtermiņa nodarbinātības iespējas, jo, piemēram, veiksmīgi organizēti dižpasākumi stimulē turpmāku pasākumu rīkošanu un investīcijas reģionā.
 
2.3. Administratīvo izmaksu novērtējums juridiskām personām
Vai projekts skar šo jomu?
Jā
	Sabiedrības grupa
	Palielinās/samazinās
	Stundas samaksas likme - euro
	Laika patēriņš uz vienību - stundās
	Subjektu skaits
	Cik bieži - reizes gadā
	Administratīvās izmaksas - euro
	Aprēķinu skaidrojums

	visi uzņēmumi
	palielinās
Vērtības nozīme:
	11,10
euro
	24,00
stundas
	5
projekta īstenotāji
	1,0
reize
	1 332,00
	Minēto dokumentu sagatavošanai uzņēmumam aptuveni var būt nepieciešamas aptuveni 24 stundas. Ņemot vērā valstī vidējo atalgojumu pēc Centrālās statistikas datiem - vidējā darba stundas samaksa 2024. gada 3.ceturksnī ir 11,10 euro, kas nozīmē, ka mikrouzņēmuma darbiniekam dokumentu sagatavošanai monetārās izmaksas nav lielākas kā 266,4 euro.

	nevalstiskās organizācijas
	palielinās
Vērtības nozīme:
	11,10
euro
	24,00
stundas
	5
projekta īstenotāji
	1,0
reize
	1 332,00
	Minēto dokumentu sagatavošanai uzņēmumam aptuveni var būt nepieciešamas aptuveni 24 stundas. Ņemot vērā valstī vidējo atalgojumu pēc Centrālās statistikas datiem - vidējā darba stundas samaksa 2024. gada 3.ceturksnī ir 11,10 euro, kas nozīmē, ka mikrouzņēmuma darbiniekam dokumentu sagatavošanai monetārās izmaksas nav lielākas kā 266,4 euro.

	Kopā
	2 664,00
	


2.4. Administratīvā sloga novērtējums fiziskām personām
Vai projekts skar šo jomu?
Nē
2.5. Atbilstības izmaksu novērtējums
Vai projekts skar šo jomu?
Nē
3. Tiesību akta projekta ietekme uz valsts budžetu un pašvaldību budžetiem
Vai projekts skar šo jomu?
Jā

	Rādītājs
	2025
	Turpmākie trīs gadi (euro)

	
	
	2026
	2027
	2028

	
	saskaņā ar valsts budžetu kārtējam gadam
	izmaiņas kārtējā gadā, salīdzinot ar valsts budžetu kārtējam gadam
	saskaņā ar vidēja termiņa budžeta ietvaru
	izmaiņas, salīdzinot ar vidēja termiņa budžeta ietvaru
	saskaņā ar vidēja termiņa budžeta ietvaru
	izmaiņas, salīdzinot ar vidēja termiņa budžeta ietvaru
	izmaiņas, salīdzinot ar vidēja termiņa budžeta ietvaru

	1
	2
	3
	4
	5
	6
	7
	8

	1. Budžeta ieņēmumi
	858 013
	0
	858 013
	0
	858 013
	0
	0

	1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi
	858 013
	0
	858 013
	0
	858 013
	0
	0

	1.2. valsts speciālais budžets
	0
	0
	0
	0
	0
	0
	0

	1.3. pašvaldību budžets
	0
	0
	0
	0
	0
	0
	0

	2. Budžeta izdevumi
	858 013
	6 656 850
	858 013
	7 025 400
	858 013
	7 402 350
	0

	2.1. valsts pamatbudžets
	858 013
	6 656 850
	858 013
	7 025 400
	858 013
	7 402 350
	0

	2.2. valsts speciālais budžets
	0
	0
	0
	0
	0
	0
	0

	2.3. pašvaldību budžets
	0
	0
	0
	0
	0
	0
	0

	3. Finansiālā ietekme
	0
	-6 656 850
	0
	-7 025 400
	0
	-7 402 350
	0

	3.1. valsts pamatbudžets
	0
	-6 656 850
	0
	-7 025 400
	0
	-7 402 350
	0

	3.2. speciālais budžets
	0
	0
	0
	0
	0
	0
	0

	3.3. pašvaldību budžets
	0
	0
	0
	0
	0
	0
	0

	4. Finanšu līdzekļi papildu izdevumu finansēšanai (kompensējošu izdevumu palielinājumu norāda ar "-" zīmi)
	0
	0
	0
	0
	0
	0
	0

	5. Precizēta finansiālā ietekme
	
	-6 656 850
	
	-7 025 400
	
	-7 402 350
	0

	5.1. valsts pamatbudžets
	
	-6 656 850
	
	-7 025 400
	
	-7 402 350
	0

	5.2. speciālais budžets
	
	0
	
	0
	
	0
	0

	5.3. pašvaldību budžets
	
	0
	
	0
	
	0
	0

	6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas (ex-ante) pielikumā)
	Valsts budžeta finansējums ārvalstu filmu uzņemšanai ir paredzēts Ekonomikas ministrijas programmā 28.00.00 “Ārējās ekonomiskās politikas ieviešana” 858 013 EUR apjomā 2025. gadā, 858 013 EUR apjomā 2026. gadā un 858 013 EUR apjomā 2027. gadā. Dižpasākuma līdzfinansēšanai valsts budžetā finansējums nav paredzēts. Tāpēc šiem projektiem lēmums par atbalstu visos gadījumos tiek pieņemts ar nosacījumu un lēmums par atbalsta piešķiršanu tiek pieņemts tad, kad Ekonomikas ministrijas budžetā ir palielināta apropriācija un nodrošināts finansējums konkrētam projektam saskaņā ar likuma "Par valsts budžetu 2025. gadam un budžeta ietvaru 2025., 2026. un 2027. gadam" 61. pantu un ievērojot 62. panta nosacījumu.

Atbilstoši likuma “Par valsts budžetu 2025. gadam un budžeta ietvaru 2025., 2026. un 2027. gadam” 2. pantam iekšzemes kopprodukta (IKP) prognoze faktiskajās cenās 2025. gadā ir 44 379 000 000 euro, 2026. gadā - 46 836 000 000 euro un 2027. gadā – 49 349 000 000 euro, savukārt atbilstoši likuma 13. pantam fiskālā nodrošinājuma rezerve ir noteikta 0,1% apmērā no IKP. Tādējādi apropriācijas palielinājums jaunu dižpasākumu organizēšanai un jaunu ārvalstu filmu uzņemšanai nepārsniedz:
2025. gadā – 44 379 000 000 * 0,1% * 15%=6 656 850 euro;
2026. gadā – 46 836 000 000 * 0,1% * 15%=7 025 400 euro;
2027. gadā – 49 349 000 000 * 0,1% * 15%=7 402 350 euro.

	6.1. detalizēts ieņēmumu aprēķins
	-

	6.2. detalizēts izdevumu aprēķins
	-

	7. Amata vietu skaita izmaiņas (palielinājuma gadījumā: izvērsts pamatojums, izvērtējums par esošo resursu pārskatīšanas iespējām, t.sk. vakanto štata vietu, ilgstošo vakanču izmantošanu u.c.)
	-



Cita informācija
Saskaņā ar likuma "Par valsts budžetu 2025. gadam un budžeta ietvaru 2025., 2026. un 2027. gadam" 60. panta pirmajā daļa noteikto: "(1) Jauno ārvalstu filmu uzņemšanai Latvijā finanšu ministram ir tiesības palielināt 2025. gada apropriāciju Ekonomikas ministrijai izdevumiem un palielināt valsts budžeta likumā Ekonomikas ministrijai noteiktos valsts budžeta ilgtermiņa saistību maksimāli pieļaujamos apjomus 2026. un 2027. gadam līdzfinansējuma nodrošināšanai, ja pēc ekonomikas ministra ierosinājuma ir pieņemts attiecīgs Ministru kabineta lēmums un Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas dienas ir to izskatījusi un nav iebildusi pret apropriācijas un valsts budžeta ilgtermiņa saistību maksimāli pieļaujamo apjomu palielinājumu."
Saskaņā ar likuma "Par valsts budžetu 2025. gadam un budžeta ietvaru 2025., 2026. un 2027. gadam" 61. panta pirmajā daļa noteikto: "Jauna dižpasākuma Latvijā organizēšanas līdzfinansējumam finanšu ministram ir tiesības palielināt 2025. gada apropriāciju Ekonomikas ministrijai izdevumiem un palielināt valsts budžeta likumā Ekonomikas ministrijai noteiktos valsts budžeta ilgtermiņa saistību maksimāli pieļaujamos apjomus 2026. un 2027. gadam, ja pēc ekonomikas ministra ierosinājuma ir pieņemts attiecīgs Ministru kabineta lēmums un Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas dienas ir to izskatījusi un nav iebildusi pret apropriācijas un valsts budžeta ilgtermiņa saistību maksimāli pieļaujamo apjomu palielinājumu."

Un saskaņā ar likuma "Par valsts budžetu 2025. gadam un budžeta ietvaru 2025., 2026. un 2027. gadam" 62. pantā noteikto: "Saskaņā ar šā likuma 60. un 61. panta noteikumiem veiktais kopējais apropriācijas palielinājums 2025. gadā un uzņemto ilgtermiņa saistību apjoms kopā turpmākajiem vidēja termiņa budžeta ietvara gadiem nepārsniedz 15% no attiecīgā gada fiskālā nodrošinājuma rezerves apjoma. Līdz 2026. gada 28. februārim Ekonomikas ministrija iesniedz Ministru kabinetā ziņojumu par 2025. gadā piešķirto līdzfinansējumu.".
4. Tiesību akta projekta ietekme uz spēkā esošo tiesību normu sistēmu
Vai projekts skar šo jomu?
Nē
4.2. Cita informācija
Stājoties spēkā šim noteikumu projektam spēku zaudēs MK noteikumi Nr. 173.
5. Tiesību akta projekta atbilstība Latvijas Republikas starptautiskajām saistībām
Vai projekts skar šo jomu?
Jā
5.1. Saistības pret Eiropas Savienību
Vai ir attiecināms?
Jā
ES tiesību akta CELEX numurs
32023R2831
ES tiesību akta datums, izdevējinstitūcija, numurs, veids un nosaukums
Komisijas regula Nr. 2023/2831
Apraksts
-
ES tiesību akta CELEX numurs
32014R0651
ES tiesību akta datums, izdevējinstitūcija, numurs, veids un nosaukums
Komisijas regula Nr. 615/2014
Apraksts
-
5.2. Citas starptautiskās saistības
Vai ir attiecināms?
-
5.3. Cita informācija
Apraksts
-
5.4. 1. tabula. Tiesību akta projekta atbilstība ES tiesību aktiem
	Attiecīgā ES tiesību akta datums, izdevējinstitūcija, numurs, veids un nosaukums
	Komisijas regula Nr. 2023/2831

	ES TA panta numurs
	Projekta vienība, kas pārņem vai ievieš A minēto
	Tiek pārņemts pilnībā vai daļēji
	Vai B minētais paredz stingrākas prasības un pamatojums

	A
	B
	C
	D

	Komisijas regulas Nr. 2023/2831 2. panta 2. punkts 
	MK noteikumu projekta 2.1. apakšpunkts
	Pārņemtas pilnībā
	Neparedz stingrākas prasības

	Komisijas regula Nr. 2023/2831 vispārīgi
	MK noteikumu projekta 4.1. un 13.9. apakšpunkts, 57., 58., 59., 61., 63., 64., 65. un 67. punkts un 1. pielikums
	Pārņemtas pilnībā
	Neparedz stingrākas prasības

	Komisijas regulas Nr. 2023/2831 3. panta 2. punkts
	MK noteikumu projekta 60. un 62. punkts. 
	Pārņemtas pilnībā
	Neparedz stingrākas prasības

	Komisijas regulas Nr. 2023/2831 1. panta 1. punkts
	MK noteikumu projekta 63. punkts
	Pārņemtas pilnībā
	Neparedz stingrākas prasības

	Komisijas regulas Nr. 2023/2831 1. panta 2. punkts
	MK noteikumu projekta 65. punkts
	Pārņemtas pilnībā
	Neparedz stingrākas prasības

	Komisijas regulas Nr. 2023/2831 1. panta 1. punkta "a", "b", "c" vai "d" apakšpunkts
	MK noteikumu projekta 65. punkts
	Pārņemtas pilnībā
	Neparedz stingrākas prasības

	Komisijas regulas Nr. 2023/2831 6. panta 3. punkts
	MK noteikumu projekta 51. punkts
	Pārņemtas pilnībā
	Paredz stingrākas prasības

	Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ?
	Projekts šo jomu neskar

	Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem
	Projekts šo jomu neskar

	Cita informācija
	-

	Attiecīgā ES tiesību akta datums, izdevējinstitūcija, numurs, veids un nosaukums
	Komisijas regula Nr. 615/2014

	ES TA panta numurs
	Projekta vienība, kas pārņem vai ievieš A minēto

6. Projekta izstrādē iesaistītās institūcijas un sabiedrības līdzdalības process
Sabiedrības līdzdalība uz šo tiesību akta projektu neattiecas
Nē
6.1. Projekta izstrādē iesaistītās institūcijas
Valsts un pašvaldību institūcijas
Kultūras ministrija
Nevalstiskās organizācijas
Biedrība "Latvijas Tirdzniecības un rūpniecības kamera", Latvijas Darba devēju konfederācija, Latvijas Filmu Servisa Producentu Asociācija, Latvijas Producentu savienība, Nodibinājums "Latvijas Pasākumu forums", Junior Achievment Latvija, BT1, Latvijas futbola federācija, Rimi Rīgas Maratona pārstāvis, Kinoproducentu asociācija, Latvijas Basketbola savienība, Latvijas pasākumu organizatoru un producentu padome, LaIPA, Latvijas Motosporta federācija, Film Angels Studio, Baltic Pine films, White Picture, Tasse Film, Studija Lokomotīve, ODZE FILMS, Munchhausen Productions, Mima Films SIA, FORMA PRO FILMS, EGO MEDIA, Cinevilla Films SIA, Bergmane Producton SIA, AMBER LAND FILMS SIA
Cits
Nē
6.2. Sabiedrības līdzdalības organizēšanas veidi
Veids
Apspriede
Saite uz sabiedrības līdzdalības rezultātiem
-
6.3. Sabiedrības līdzdalības rezultāti
Ekonomikas ministrija ir organizējusi tikšanās 2025. gada 29. janvārī plkst. 16:00 ar sporta, kultūras un filmu nozares pārstāvjiem un 5. februārī plkst. 11:00 ar Junior Achievment Latvija (turpmāk - JAL), BT1, Latvijas Producentu savienības, Latvijas Tirdzniecības un rūpniecības kameras un Latvijas Darba devēju konfederācijas pārstāvjiem. 


29. janvārī filmu nozares pārstāvji norādīja nepieciešamību segt viesnīcas izdevumus, kā arī to, ka, ja scenārijā pieminēta Krievijas Federācija, tad tas ir atbalstāms.
Ekonomikas ministrija ir ņēmusi vērā šo iebildumu un precizējusi redakcijas, attiecināmajās izmaksās pievienojot izmaksas par viesnīcu un citu ar izmitināšanu saistītiem pakalpojumiem, kā arī norādot, ka atbalstu nepiešķir filmu projektiem, kuru saturs tieši vai netieši veicina, attaisno vai slavina Krievijas Federācijas vai Baltkrievijas Republikas pašreizējo  īstenoto politiku, kā arī   portretē komunistisko vai attiecīgo valstu esošo politisko eliti veidā, kas nepārprotami izslēdz kritisku vērtējumu un var tikt interpretēts kā šo režīmu glorifikācija vai kalpot par to maigās varas instrumentu, kopumā veicinot tās propogandu. Sanāksmes laikā panākta vienošanās par šo punktu. 

Vairākkārt izskanēja, ka nepieciešams dalīt MK noteikumus, nošķirot ārvalstu filmu un dižpasākumu nosacījumus. Ekonomikas ministrija skaidroja, ka pieeja, izveidot vienus noteikumus, ir tāpēc, ka ir viens finansējums, kā arī norāda, ka sadaļas MK noteikumos ir nodalītas. 
Kultūras nozares pārstāvji vērsa uzmanību, ka 30% līdzfinansējums ir krietni par mazu. Ekonomikas ministrija skaidro, ka šāds līdzfinansējuma apjoms noteikts likumā “Par valsts budžetu 2025. gadam un budžeta ietvaru 2025., 2026. un 2027. gadam”.

Tāpat vairākkārt tika jautāts par to, kāpēc pasākuma norises biežums tiek ierobežots. Ekonomikas ministrija skaidro, ka likumā “Par valsts budžetu 2025. gadam un budžeta ietvaru 2025., 2026. un 2027. gadam” ir pateikts, ka atbalstu var sniegt tikai jaunam pasākumam, un to norādīja arī Finanšu ministrija. Ekonomikas ministrija MK noteikumu saskaņošanas procesā vienojās ar Finanšu ministriju par kompromisa redakciju, ka dižpasākums noris ne biežāk kā reizi četros gados. Var atbalstīt arī tādu dižapasākumu, kas pēdējo reizi ir noticis pirms īsāka laika perioda, ja projekta apjoms mēroga ziņā būtiski atšķiras no iepriekšējā – projekta plānotie ieņēmumi un izdevumi vismaz trīs reizes pārsniedz apjomu, kas attiecīgajam projektam bija iepriekšējā reizē. 


5. februārī Junior Achievment Latvija (turpmāk - JAL) valdes priekšsēdētājs Jānis Krievāns norādīja, ka atbalsts ir pieejams pasākumiem tikai kultūras un sporta nozarē, vienlaikus uzsverot, ka arī JAL organizēs starptautisku pasākumu, kas ietvers izstādi, konferenci un citas aktivitātes. Ekonomikas ministrija norāda, ka atbalsts starptautisku izstāžu un konferenču organizēšanai ir pieejams 1.2.3.1. pasākuma "Atbalsts MVU inovatīvas uzņēmējdarbības attīstībai" ietvaros. 

Kultūras un sporta nozares pārstāvji sarunās ir norādījuši, ka ir nepieciešams atbalsts arī vienas dienas pasākumiem (lieliem koncertiem, kas piesaista ārvalstu viesus) pie nosacījuma, ka ārvalstu viesi Latvijas tūristu mītnēs vai īstermiņa īres mītnēs pavada vismaz divas naktis. Attiecīgi Ekonomikas ministrija ir precizējusi redakciju, nosakot, ka dižpasākuma norise ilgst vismaz trīs dienas pēc kārtas vai vienas dienas pasākums, ja parāda ar audita rezultātiem, ka ārvalstu viesi Latvijas tūristu mītnēs vai īstermiņa īres mītnēs pavada vismaz divas naktis. Tāpat arī mainīts kritērijs par dižpasākumu norises ilguma punktu skaitiem, norādot, ka, ja pasākums notiek vienu dienu, var iegūt 5 punktus, ja divas vai trīs dienas - 10 punktus, bet ja četras un vairāk dienas, tad 15 punktus.
6.4. Cita informācija
Cita informācija
-
7. Tiesību akta projekta izpildes nodrošināšana un tās ietekme uz institūcijām
Vai projekts skar šo jomu?
Jā
7.1. Projekta izpildē iesaistītās institūcijas
Institūcijas
Latvijas Investīciju un attīstības aģentūra
7.2. Administratīvo izmaksu monetārs novērtējums
Vai projekts skar šo jomu?
Nē
7.3. Atbilstības izmaksu monetārs novērtējums
Vai projekts skar šo jomu?
Nē
7.4. Projekta izpildes ietekme uz pārvaldes funkcijām un institucionālo struktūru
	Ietekme
	Jā/Nē
	Skaidrojums

	1. Tiks veidota jauna institūcija
	Nē
	-

	2. Tiks likvidēta institūcija
	Nē
	-

	3. Tiks veikta esošās institūcijas reorganizācija
	Nē
	-

	4. Institūcijas funkcijas un uzdevumi tiks mainīti (paplašināti vai sašaurināti)
	Nē
	-

	5. Tiks veikta iekšējo institūcijas procesu efektivizācija
	Nē
	-

	6. Tiks veikta iekšējo institūcijas procesu digitalizācija
	Nē
	-

	7. Tiks veikta iekšējo institūcijas procesu optimizācija
	Nē
	-

	8. Cita informācija
	-
	-


7.5. Cita informācija
Cita informācija
Aģentūrai nav nepieciešama papildus amata vietu izveide vai finansējums, lai īstenotu Noteikumu projektā noteikto. 
8. Horizontālās ietekmes
8.1. Projekta tiesiskā regulējuma ietekme
8.1.1. uz publisku pakalpojumu attīstību
Vai projekts skar šo jomu?
Nē
8.1.2. uz valsts un pašvaldību informācijas un komunikācijas tehnoloģiju attīstību
Vai projekts skar šo jomu?
Nē
8.1.3. uz informācijas sabiedrības politikas īstenošanu
Vai projekts skar šo jomu?
Nē
8.1.4. uz Nacionālā attīstības plāna rādītājiem
Vai projekts skar šo jomu?
Jā
Apraksts
Kultūra kā Latvijas ekonomiku un sociālo izaugsmi veicinošs sektors, veidojot radošu un ilgtspējīgu Latvijas sabiedrību ir viena no Latvijas Nacionālā attīstības plāna 2021. – 2027. gadam prioritātēm (prioritāte “Kultūra un sports aktīvai un pilnvērtīgai dzīvei”) un šīs prioritātes ietvaros definēts rīcības virziens “Kultūras un sporta devums ilgtspējīgai sabiedrībai”, kas paredz, ka kultūras produkti veicina teritorijas attīstību, radot darba vietas un ekonomisko vērtību un uzlabojot dzīves kvalitāti. Viens no vietējās ekonomikas dzinējspēkiem ir pozitīvs vietas vai reģiona tēls, kas veidots, identificējot un novērtējot kultūras resursus.

NAP [384] Kultūras, sporta un tūrisma pakalpojumu eksporta palielināšana, popularizējot Latvijas tēlu un veicinot kultūras un sporta pakalpojumu patērētāju un investīciju piesaisti.
8.1.5. uz teritoriju attīstību
Vai projekts skar šo jomu?
Nē
8.1.6. uz vidi
Vai projekts skar šo jomu?
Nē
8.1.7. uz klimatneitralitāti
Vai projekts skar šo jomu?
Nē
8.1.8. uz iedzīvotāju sociālo situāciju
Vai projekts skar šo jomu?
Nē
8.1.9. uz personu ar invaliditāti vienlīdzīgām iespējām un tiesībām
Vai projekts skar šo jomu?
Nē
8.1.10. uz dzimumu līdztiesību
Vai projekts skar šo jomu?
Nē
8.1.11. uz veselību
Vai projekts skar šo jomu?
Nē
8.1.12. uz cilvēktiesībām, demokrātiskām vērtībām un pilsoniskās sabiedrības attīstību
Vai projekts skar šo jomu?
Nē
8.1.13. uz datu aizsardzību
Vai projekts skar šo jomu?
Nē
8.1.14. uz diasporu
Vai projekts skar šo jomu?
-
8.1.15. uz profesiju reglamentāciju
Vai projekts skar šo jomu?
Nē
8.1.16. uz bērna labākajām interesēm
Vai projekts skar šo jomu?
Nē
8.2. Cita informācija
Cita informācija
-

